**Eugénie Elise Céline Fytis**, nada en Soubise o 13 de outubro de 1881 e finada en París o 16 de xuño de 1967, coñecida como **Eugénie Cotton**, foi unha científica francesa, activista comunista, especialmente coñecida polo seu compromiso en defensa dos dereitos das mulleres. Foi a primeira presidenta electa da Federación Democrática Internacional de Mulleres.

Traxectoria
-----------

Eugénie Feytis formouse na École normale supérieure de jeunes filles (ENSJF) en Sèvres iniciando os seus estudos en 1901. Foi alumna de Marie Curie, e coñeceu a Pierre Curie e Paul Langevin. En 1904, foi aceptada por primeira vez no concurso para o profesorado sobre competencia feminina en ciencias físicas e naturais. Foi profesora na universidade de Poitiers e logo na ENSJF onde se formou.

En 1913 casou con Aimé Cotton, físico, profesor na Facultade de Ciencias de París e na Escola normal superior en Saint-Cloud. En 1925, doutora en ciencias físicas, foi mestra de investigación no CNRS. Converteuse en directora da ENSJF en 1936, participou na reforma dos estudos da muller, elevou o nivel de educación científica e desenvolveu o laboratorio e a investigación. Foi obrigada a retirarse en 1941.

Activista comunista
-------------------

Comprometida co Partido Comunista Francés, axudou aos antifascistas alemáns refuxiados en Francia desde 1933, e logo aos españois perseguidos polo xeneral Franco. Durante a segunda guerra mundial, o goberno de Vichy obrigou a Eugenie Cotton a abandonar o seu posto na Escola Normal Superior por retiro forzado en 1941. Pola súa banda, o seu marido foi arrestado dúas veces pola Gestapo.

En 1944 participou na fundación da Unión de mulleres francesas e converteuse na primeira presidenta da Federación Internacional Democrática de Mulleres cando se creou en 1945. Tamén foi vicepresidenta do Consello Mundial da Paz, onde desenvolveu unha importante actividade até a súa morte.

Recoñecementos
--------------

Durante a súa vida, Eugenie Cotton recibiu en 1950 o Premio Lenin da Paz. Cabaleiro da Lexión de Honra .

Despois da súa morte, varias escolas primarias na rexión de París foron renomeadas co seu nome que tamén se lle deu a unha universidade de Argenteuil, rúas e mesmo a un cráter de Venus.

Arquivos
--------

Os arquivos de Eugenie Cotton gárdanse na Biblioteca Marguerite Durand, 79 rue Nationale, no Distrito XIII de París.

Notas
-----

1. ↑  "Eugénie Cotton". 1967.
2. ↑  "Eugénie Cotton, física". Consultado o 17 de marzo 2020.
3. 1 2  Christine Bard dir. Annie Metz, Valérie Neveu (2006). *Guide des sources de l'histoire du féminisme*. Rennes: Presses Universitaires de Rennes. ISBN 2-7535-0271-4.
4. ↑  "C'est qui Eugénie Cotton ?". Arquivado dende o orixinal o 16 de abril de 2016. Consultado o 12 de xaneiro de 2016.
5. ↑  Louis de Broglie. "Notice sur la vie et l'œuvre d'Aimé Cotton" (pdf). Consultado o 12 de xaneiro de 2016.
6. ↑  *(en inglés)* FindTheData : *Where does the name for the astrogeological feature Cotton come from?*[*Ligazón morta*]
7. ↑  "Working Group for Planetary System Nomenclature" (PDF). Consultado o 17 marzo 2020.
8. ↑  "Bibliothèque Marguerite Durand". Arquivado dende o orixinal o 01 de xaneiro de 2017. Consultado o 17 novembro 2016.

Véxase tamén
------------

### Bibliografía

* Loukia Efthymiou, *Eugènie Cotton (1881-1967): Histoires d’une vie - Histoires d’un siècle*, Éditions universitaires européennes, 2019, 459 p.

|  |  |
| --- | --- |
| Control de autoridades | 
* Wd: Q433768
* WorldCat
* VIAF: 66461483
* BIBSYS: 98074023
* BNF: 11484306h
* BRE: 2104014
* CiNii: DA01937153
* FAST: 123438
* FemBio: 6485
* GND: 1079623531
* ISNI: 0000 0001 0910 1105
* LCCN: n83827883
* Léonore: 1356
* Munzinger: 00000004485
* NDL: 00520877
* NLA: 35117676
* SUDOC: 077904125

 |